Clinton Darryl Mansell (sündinud 7. jaanuaril 1963) on Suurbritannia muusik ja helilooja.
Clint Mansell oli aastail 1986–1996 ansambli Pop Will Eat Itself laulja ja kitarrist. Pärast bändi lagunemist hakkas kirjutama filmimuusikat.
Tema esimeseks filmitööks oli kirjutada muusika sõbra Darren Aronofsky filmile "Pii". Selles filmis oli Mansellil ka pisiroll näitlejana (fotograaf). Debüüt oli edukas ning juba aasta pärast kirjutas ta muusika järgmisele Aronofsky filmile "Reekviem unistusele". Selle filmi juures tegi Mansell koostööd Kronos Quartet'iga. Film võitis Online Film Critics Society Awardsi parima helitöötluse kategoorias.
Aastal 2007 valminud Aronofsky film "Allikas" kandideeris teiste seas ka Kuldgloobusele parima muusika kategoorias. Sel aastal seda võitu ei tulnud, kuid film võitis mitmeid teisi mainekaid auhindu.
Aastal 2008 kirjutas ta muusika Darren Aronofsky filmile "Maadleja" ning 2010. aastal filmile "Must luik".
Clint Mansell on kirjutanud ka teemamuusika filmile "Auk" ja muusika telesarja "CSI: New York" pilootosale.